Diari Oficial de la Generalitat Valenciana


Sumari del DOGV 6013, del 14-05-2009 (2009/5179)

RESOLUCIÓ de 5 de maig de 2009, de la Direcció General d'Ordenació i Centres Docents sobre el servici complementari de menjador dels centres públics de titularitat de la Generalitat per al curs 2009/2010.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6013

Data del DOGV
:   14-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5179


Data del document
:   05-05-2009

Organisme emissor
:   Conselleria d'Educació

Tipus de document
:   Resolució

Descriptors 

:   * ensenyament públic
    * ajuda pública
    * ensenyament secundari
    * menjador escolar
    * ensenyament primari
    * suport econòmic
    * vida escolar
    * educació especial
    * ensenyament obligatori
    * alumne
    * educació preescolar
    * alumnat

RESOLUCIÓ de 5 de maig de 2009, de la Direcció General d'Ordenació i Centres Docents sobre el servici complementari de menjador dels centres públics de titularitat de la Generalitat per al curs 2009/2010. [2009/5179]  
D'acord amb l'article 27.6 de la Constitució Espanyola l'ensenyança bàsica és obligatòria i gratuïta, per la qual cosa les administracions no sols han de proporcionar el servici públic educatiu als alumnes, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
D'altra banda, i d'acord amb el que establixen els articles 81 i 82 de la LO 2/2006, d'Educació, les administracions educatives, en compliment del dret a l'educació reconegut en l'article 27 de la Constitució Espanyola, tenen l'obligació de garantir a tots els alumnes un lloc escolar gratuït en el seu municipi, per la qual cosa, si excepcionalment això fóra impossible, en els nivells d'Educació Primària i Secundària Obligatòria s'haurà d'escolaritzar els xiquets en un municipi pròxim al de la seua residència, i se'ls haurà de prestar de forma gratuïta els servicis escolars de transport, menjador i, si és el cas, internat.  
L'article 9 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, preceptua que la Direcció General d'Ordenació i Centres Docents és el centre directiu al qual corresponen, entre altres funcions, la planificació, ordenació i execució d'actuacions relatives a transport i menjadors escolars, servicis escolars, escoles llar i altres de naturalesa anàloga.  
Per això, i en virtut de les facultats conferides, resolc:  
1. Àmbit d'aplicació d'estes normes  
Estes normes s'aplicaran als centres d'Educació Primària, Educació Especial i instituts d'Educació Secundària, de titularitat de la Generalitat, que tinguen servici de menjador escolar.  
2. Beneficiaris  
Serà beneficiari de l'ajuda per al servici escolar de menjador l'alumnat d'Educació Primària, Educació Especial i Educació Secundària Obligatòria al qual correspon legalment rebre la prestació del servici de transport escolar i en fa un ús diari.  
També ho serà l'alumnat d'Educació Primària, Educació Especial, Educació Secundària Obligatòria i tercer curs d'Educació Infantil (de segon cicle) al qual se li concedisca l'ajuda amb caràcter assistencial i d'acord amb el que establix l'apartat 3 de la present norma.  
La condició de resident en centres d'acollida de menors o en situació d'acollida en famílies educadores atribuïx directament a l'alumne la condició de beneficiari de l'ajuda. Esta condició haurà d'acreditar-se amb un certificat del director del centre d'acollida dependent de la Conselleria de Benestar Social, o de l'òrgan competent de la mateixa Conselleria, en els casos d'acollida en famílies educadores.  
Finalment, també seran beneficiaris de l'ajuda assistencial de menjador els fills de víctimes de violència de gènere, condició que haurà d'acreditar-se amb la presentació de la còpia compulsada de la denúncia o de les mesures policials o judicials que s'hagen adoptat.  
Qualsevol comensal que no es trobe inclòs en els apartats anteriors haurà de pagar el preu complet de la minuta.  
Així mateix, l'alumne que perceba l'ajuda de menjador perquè és beneficiari de transport escolar gratuït però que no en faça un ús diari, haurà de tornar, excepte si té justificació, l'import de les ajudes percebudes indegudament.  
3. Ajudes assistencials de menjador  
3.1. Sol·licitud  
Termini ordinari:  
Els pares o tutors dels alumnes que s'hagen de quedar en el mateix centre escolar en el curs 2009/2010 hauran de sol·licitar la concessió de l'ajuda de menjador davant de la secretaria del centre, en el termini comprés entre 18/05/2009 i 08/06/2009. Per als alumnes de nova matriculació, el termini conclourà amb la data de finalització del termini de presentació de la matrícula.  
Termini extraordinari:  
El mes de setembre s'obrirà un termini extraordinari, que conclourà el dia 18, en el qual s'admetran les sol·licituds que no hagen pogut tramitar-se en els períodes anteriors. A partir d'esta data, només s'admetran, amb caràcter excepcional, les sol·licituds d'ajudes de menjador de l'alumnat que es matricule en els centres després del 18 de setembre de 2009 o les sol·licituds motivades per la concurrència, a partir de la dita data, de circumstàncies sobrevingudes justificades degudament.  
Les sol·licituds d'ajuda assistencial de menjador hauran d'anar acompanyades de la documentació següent:  
- Fotocòpia del CIF/DNI/Passaport/NIE (número d'identificació d'estranger) del sol·licitant i del cònjuge, si és el cas, així com del DNI de l'alumne, si en té.  
- La documentació que s'especifique en els apartats 3.2.1, 3.2.2 i 3.4.b) d'esta resolució que acredite la composició de la unitat familiar, la renda familiar i les dades sociofamiliars especials de l'alumne que siguen objecte de baremació. No obstant això, els sol·licitants estaran exempts de presentar esta documentació quan s'haja presentat en el centre per qualsevol altre motiu.   
3.2. Requisits socioeconòmics  
Podrà ser beneficiari de l'ajuda assistencial de menjador l'alumnat amb una renda familiar durant l'any 2007 que no supere els mòduls econòmics que s'assenyalen a continuació, excepte el que preveu l'últim paràgraf de l'apartat 3.2.2:  
Famílies d'un membre 9.344 euros  
Famílies de dos membres 15.221 euros  
Famílies de tres membres 19.618 euros  
Famílies de quatre membres 23.711 euros  
Famílies de cinc membres 26.907 euros  
Famílies de sis membres 29.994 euros  
Famílies de set membres 32.912 euros  
Famílies de huit membres 35.810 euros  
A partir de l'octau membre, s'hauran d'afegir 2.875 euros per cada nou membre computable.  
3.2.1. Concepte i justificació de la unitat familiar  
Concepte:  
Es considera unitat familiar la que està formada pel pare i la mare, el tutor o la persona encarregada de la guarda i protecció del menor, si és el cas, l'alumne per al qual se sol·licita l'ajuda, els germans solters menors de 26 anys que convisquen en el domicili familiar i els majors d'esta edat quan es tracte de persones amb discapacitat física, psíquica o sensorial reconeguda, així com els ascendents dels pares que justifiquen la residència en el mateix domicili que els anteriors.  
Es considerarà que la composició de la unitat familiar serà la que hi ja en el moment de presentar la sol·licitud, sempre que es puga demostrar documentalment.  
En cas de separació o divorci dels pares, no es considerarà membre computable el pare o la mare que no visca en el mateix domicili que l'alumne objecte de l'ajuda.  
En cas que el pare o la mare s'hagen casat novament, es computaran les rendes del nou cònjuge o de la persona unida per una relació anàloga que obtinga ingressos de qualsevol naturalesa i que convisca amb l'alumne.  
Justificació:  
El nombre de membres de la unitat familiar s'haurà de justificar amb una fotocòpia de les pàgines del llibre de família en què apareguen tant els pares com els fills que es consideren membres de la unitat familiar a l'efecte d'esta convocatòria.  
Per a justificar la convivència dels ascendents dels pares en el mateix domicili, s'aportarà el corresponent certificat municipal que ho acredite.  
3.2.2. Concepte, càlcul i justificació de la renda familiar anual  
Concepte:  
A l'efecte d'estes ajudes, es considerarà renda familiar anual la suma de les rendes de l'exercici 2007 de tots els membres de la unitat familiar que obtinguen ingressos de qualsevol naturalesa, calculada segons s'indica en els paràgrafs següents, d'acord amb les circumstàncies econòmiques de cada un dels membres durant el dit exercici i de conformitat amb la normativa reguladora de l'Impost sobre la Renda de la Persones Físiques.  
Supòsit 1. Imports computables, per a calcular la renda familiar anual, per als membres obligats a presentar declaració d'IRPF o que, sense tindre obligació de presentar-la, perceben ingressos subjectes al dit impost.  
Càlcul:  
- Per a les persones que presenten declaració de l'Impost sobre la Renda de les Persones Físiques (declaració simplificada o ordinària), l'import computable, a l'efecte del càlcul de la renda familiar, serà la suma dels imports que figuren en les caselles 455 i 465 (part general més part especial de la base imposable).  
- Per a les persones que, sense estar obligades a declarar per IRPF, sol·liciten devolució dels ingressos a compte, la renda computable es determinarà sobre els càlculs efectuats per l'administració Tributària amb referència a les caselles ja mencionades (part general i part especial de la base imposable).  
Quan l'import que aparega en les caselles 455 i 465 siga 0 euros, este serà l'import que es consigne per al càlcul.  
- Per a les persones sense obligació de declarar i que no sol·liciten devolució, la renda computable serà la suma dels ingressos íntegres obtinguts, comunicats per l'Agència Tributària, minorats en una quantia de 4.000 euros per a cada un dels integrants de la unitat familiar que els perceba.  
Supòsit 2. Imports computables, per a calcular la renda familiar anual, per als membres que no perceben ingressos subjectes a IRPF.  
Càlcul:  
En els casos en què el pare, la mare, el tutor o qualsevol altre membre perceben ingressos no subjectes a IRPF, la renda computable serà la suma dels ingressos íntegres obtinguts l'any 2007, minorats en una quantia de 4.000 euros per cada un dels membres que perceba rendes d'este tipus; la quantitat que resulte després de la minoració és la que el sol·licitant ha de consignar en la sol·licitud d'ajuda (apartat E de la sol·licitud).  
En cas que el resultat de la diferència entre els ingressos íntegres i les minoracions corresponents siga negatiu, serà 0 euros l'import que s'hi consigne.  
Justificació de la renda familiar anual (supòsits 1 i 2).  
L'acreditació de les dades econòmiques dels sol·licitants serà demanada per la Conselleria d'Educació a l'Agència Estatal d'Administració Tributària (AEAT) de manera telemàtica; el fet que l'interessat s'aculla a esta normativa comporta que autoritza expressament l'esmentada Conselleria a sol·licitar eixes dades a l'AEAT. A este efecte, el pare, la mare o el tutor, i els seus respectius cònjuges o persones unides per una relació anàloga, hauran d'aportar una còpia del DNI/NIF/NIE.  
La no-presentació davant de l'administració Tributària de la declaració de l'Impost sobre la Renda de les Persones Físiques per part dels membres de la unitat familiar que, segons la legislació vigent, hi estiguen obligats, serà motiu d'exclusió i denegació de l'ajuda. També ho serà la no-presentació del DNI/NIF/NIE, que determina la impossibilitat de demanar l'acreditació de les dades econòmiques.  
No obstant això, en cas que s'hagen percebut durant l'exercici 2007 ingressos no subjectes a l'IRPF, estos hauran de ser acreditats per mitjà de certificat de l'entitat pagadora o declaració jurada.  
En qualsevol cas, no es computaran com a ingressos aquells que provinguen de qualsevol altre tipus de beca o de prestacions alimentàries per motius familiars.  
Es valorarà d'acord amb la taula següent:  
  
\* \* \* \* \*Excepcionalment, les famílies que hagen patit una greu reducció dels seus ingressos a partir de l'1 de gener de 2008 (per desocupació, orfandat, etc.), podran fer-ho constar indicant-ho en la casella corresponent de l'apartat E i aportant la documentació que acredite la causa d'eixa reducció. Perquè siguen valorats els ingressos corresponents a la nova situació, hauran d'estar correctament justificats amb certificats dels organismes públics o empreses. En este cas, la renda computable serà la suma dels ingressos íntegres obtinguts l'any 2008, minorats en una quantia de 4.000 euros per cada un dels membres que haja percebut els dits ingressos, sent la quantitat resultant després de la minoració la que el sol·licitant ha de consignar en la sol·licitud d'ajuda (apartat E de la sol·licitud).  
3.3. Valoració de les sol·licituds  
Per a la valoració de les sol·licituds, els centres incorporaran totes les dades recollides en estes a través del programa informàtic per a la gestió de les ajudes assistencials del curs 2009/2010, ITACA o GESCEN segons corresponga. Respecte a les circumstàncies familiars previstes en l'apartat F de la sol·licitud, els consells escolars només hauran de valorar l'apartat «Altres circumstàncies excepcionals degudament justificades» i incorporar esta dada al programa.  
Les direccions territorials, a la vista de les dades introduïdes en ITACA o remeses en suport informàtic pels centres, demanaran la informació econòmica dels sol·licitants i assignaran la puntuació que corresponga segons la informació rebuda de l'Agència Tributària.  
El consell escolar del centre tindrà una cura especial en la custòdia d'esta documentació i guardarà la reserva deguda sobre les dades que conté, a fi de garantir la intimitat dels sol·licitants, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.  
3.4. Barem  
a) Renda anual disponible per capita.  
La renda anual disponible per capita és el quocient resultant de dividir la renda familiar anual disponible, que s'obté d'aplicar els imports indicats en l'apartat 3.2.2, entre el nombre de membres de la unitat familiar, segons el que establix el Reglament General de l'Impost sobre la Renda de les Persones Físiques.  
  
b) Circumstàncies sociofamiliars.  
Es valoraran les circumstàncies sociofamiliars especials de l'alumnat, d'acord amb la puntuació atorgada en este apartat, per cada un dels conceptes assenyalats. Caldrà acreditar-les per mitjà de fotocòpies confrontades de les certificacions o documents amb validesa oficial que s'especifiquen a continuació, i que justifiquen la concurrència de les dites circumstàncies en el moment de presentar la sol·licitud de concessió de l'ajuda:   
Punts  
\*Es computarà la puntuació indicada per cada un dels membres de la unitat familiar que reunisca la condició especificada.  
3.5. Certificat del consell escolar  
Una vegada informatitzades pel centre les sol·licituds d'ajuda assistencial de menjador, el/la secretari/ària del consell escolar haurà d'omplir un certificat en què conste la validesa del procés d'obtenció de la informació.   
3.6. Enviament del certificat i de les sol·licituds  
Respecte a les sol·licituds presentades en el període comprés entre el 18 de maig i el 8 de juny, haurà de ser enviat a la direcció territorial d'Educació, abans del 19 de juny, el certificat expedit pel/la secretari/ària, junt amb el disquet en cas que l'ajuda no s'haja tramitat a través d'ITACA, que reculla les dades requerides sobre l'alumnat que ha sol·licitat l'ajuda, perquè la direcció territorial puga baremar les sol·licituds presentades.  
Respecte a les sol·licituds presentades fins al final del període de matriculació ordinari, el termini d'enviament mencionat en el paràgraf anterior s'estendrà fins a l'1 de setembre de 2009. Quant al període de matriculació extraordinari, el termini per a la remissió de l'esmentada documentació a les direccions territorials finalitzarà el 24 del mateix mes, sense perjuí de les remissions que corresponguen a causa de matriculacions excepcionals.  
Una vegada efectuada la baremació per la Direcció Territorial de les sol·licituds presentades, es remetrà al centre la llista provisional de sol·licituds amb la puntuació establida, a fi de detectar possibles errors en la baremació.  
L'enviament als centres per part de la Direcció Territorial es realitzarà per mitjà de correu electrònic.  
Les sol·licituds i la documentació aportades pels interessats quedaran arxivades en el centre a disposició de la Inspecció Educativa.  
3.7. Resolució  
La Direcció Territorial d'Educació recopilarà la informació remesa pels centres fins a l'1 de setembre i farà un resum general provincial en el qual s'indique el nombre d'alumnat, agrupat segons la puntuació obtinguda en orde decreixent.   
La Direcció Territorial d'Educació haurà d'enviar l'esmentat resum a la Direcció General d'Ordenació i Centres Docents abans del dia 4 de setembre perquè decidisca la puntuació mínima a partir de la qual es concediran les ajudes de menjador de caràcter assistencial, d'acord amb les disponibilitats pressupostàries.  
Una vegada coneguda la puntuació mínima per a l'obtenció de l'ajuda assistencial de menjador per al curs 2009/2010, esta serà comunicada per la Direcció Territorial d'Educació als centres, junt amb els pertinents llistats en què conste l'alumnat que ha resultat beneficiari de l'ajuda assistencial de menjador, així com l'alumnat exclòs, indicant en este últim supòsit els recursos que corresponguen contra la Resolució de no-concessió de l'ajuda, a l'efecte de la difusió de l'esmentada informació.  
Respecte als titulars de les sol·licituds d'ajuda de menjador que es presenten durant el període de matriculació de setembre i d'aquelles derivades de matriculacions posteriors, fins que no es resolga favorablement la concessió de l'ajuda no en seran beneficiaris.   
4. Justificació de l'ajuda per al servici de menjador  
La direcció territorial d'Educació enviarà als centres la relació de l'alumnat beneficiari d'ajudes assistencials de menjador, juntament amb la de l'alumnat que siga transportat col·lectivament o individualment, perquè cada trimestre el pare, mare o tutor de l'alumne/a beneficiari/ària faça constar el DNI i la seua firma com a senyal de conformitat per la percepció de l'ajuda per a menjador.  
Al final del curs, el/la secretari/ària de cada centre receptor d'ajudes de menjador enviarà a la direcció territorial d'Educació corresponent un certificat que acredite la correcció del procés de percepció de les ajudes pels beneficiaris durant tot el curs.  
5. Incompatibilitats  
L'alumnat amb ajuda de menjador de la Conselleria d'Educació no podrà rebre cap altra ajuda de menjador d'altres organismes públics. Els consells escolars i la Inspecció Educativa vetlaran pel compliment d'esta incompatibilitat.  
6. Calendari de funcionament del menjador  
El menjador funcionarà durant els mesos del curs escolar en què el centre tinga jornada lectiva partida. A petició raonada del centre, la direcció territorial d'Educació podrà autoritzar el funcionament durant els altres mesos del curs escolar.  
7. Obertura de nous menjadors  
Els nous menjadors que s'hagen d'autoritzar per al curs 2009/2010 seran, amb caràcter general, de gestió directa del centre, i el servici es contractarà amb empreses, tant d'alimentació com d'atenció i cura d'alumnat, que complisquen tots els requisits establits en la normativa vigent.  
No obstant això, a petició del consell escolar, es podrà autoritzar l'obertura de nous menjadors per mitjà de la modalitat de cessió de gestió, en casos excepcionals i degudament acreditats.  
En este supòsit, l'entitat que s'encarregue de la gestió haurà de contractar, amb empreses del sector, tant el servici de menjador com el de cuidadors.  
La sol·licitud d'obertura i la documentació l'haurà d'enviar el centre a la direcció territorial d'Educació abans del 10 de juliol. Els menjadors en funcionament no han de demanar una nova autorització d'obertura, excepte si s'han produït modificacions substancials, les quals hauran de ser comunicades durant el mes de juny a les corresponents direccions territorials d'Educació.  
L'encarregat del menjador escolar serà designat d'acord amb l'apartat 8 de la Resolució de 28 de juny de 2002, de la Direcció General de Centres Docents de la Conselleria de Cultura i Educació, per la qual es regulen els menjadors escolars dels centres docents públics no universitaris de la Generalitat Valenciana (DOGV de 10 de juliol). No obstant això, en casos excepcionals degudament acreditats, amb l'aprovació prèvia pel consell escolar, podrà ser designat un membre de la comunitat escolar.  
8. Preu de la minuta  
Per al curs acadèmic 2009/2010, el preu de la minuta per comensal/dia no podrà ser superior a 4,22 euros.  
9. Altres quanties  
L'alumnat beneficiari d'ajudes de menjador escolar per al curs 2009-2010 percebran el següent mòdul per dia:  
Per a Educació Infantil (3er curs del 2on cicle),   
Educació Primària i ESO 3,91 euros  
Per a escola llar 12,15 euros  
Per a Educació Especial 5,40 euros  
10. Elaboració de menús i menús especials o de règim  
S'haurà de prestar especial atenció a la formació de bons hàbits alimentaris dels comensals, i s'haurà d'establir una planificació de menús equilibrada, segons les normes dietètiques per a menjadors i residències escolars de la Conselleria de Sanitat. En el pla del menjador s'inclourà una relació de 20 menús, que es revisaran periòdicament.  
Així mateix, es prestarà especial atenció a les recomanacions de la Conselleria de Sanitat que figuren en el document elaborat per esta conselleria «Actuacions de prevenció i control de la sobrecàrrega i l'obesitat en la infància i adolescència a la Comunitat Valenciana».  
Tots els menjadors escolars estaran obligats a disposar d'un menú especial o de règim per a atendre l'alumnat que, per mitjà del corresponent certificat mèdic, acredite la impossibilitat d'ingerir determinats aliments que perjudiquen la seua salut.  
Caldrà ajustar-se a aquelles adaptacions dietètiques que a petició raonada del pare/mare/tutor davant de la direcció del centre, complisquen el requisit de reunir les necessitats nutricionals recomanades per a l'alumnat usuari del menjador escolar.  
11. Informatització de les dades  
Els centres que no tramiten les sol·licituds d'ajudes assistencials de menjador a través d'ÍTACA hauran d'omplir les sol·licituds utilitzant el mòdul de beques que apareix en l'adreça d'Internet http://www.edu.gva.es/soportegc/, i han d'indicar, necessàriament, el domicili dels interessats, a l'efecte de les notificacions que s'hagen de fer.  
Abans d'iniciar la gravació de les sol·licituds, els centres hauran d'actualitzar el mòdul de beques a la versió 2009.  
La informació processada d'acord amb el que disposen els paràgrafs anteriors haurà de ser tramesa necessàriament per disquet a la direcció territorial d'Educació, en els terminis indicats en esta resolució en funció de la data de recepció de la sol·licitud.   
En l'adreça d'Internet http://www.edu.gva.es/soportegc/, es pot obtindre una guia amb les instruccions de generació de disquets a partir de l'aplicació de gestió de centres.  
A més, la comunicació de les resolucions, llistats provisionals i la resta de cartes informatives, es realitzarà al centre per mitjà de correu electrònic.  
12. Inspecció Educativa  
La Inspecció Educativa, en l'àmbit de les seues competències, farà el seguiment i la valoració del funcionament del menjador escolar i emetrà els informes que considere oportuns o aquells que se li demanen.  
13. Compliment del Decret 147/2007, de 7 de setembre (article 3.4)  
Les ajudes convocades en la present resolució no estan sotmeses a la política de la competència de la Unió Europea i, en conseqüència, no s'han de notificar a la Comissió Europea, ja que es tracten d'una convocatòria dirigida a l'alumnat escolaritzat en centres educatius, per la qual cosa no correspon aplicar l'article 87, apartat 1 del Tractat de la Comunitat Europea, en la mesura que no afecta els intercanvis comercials entre els estats membres.  
València, 5 de maig de 2009.- El director general d'Ordenació i Centres Docents, per suplència (article 4 Decret 118/2007, de 27 de juliol, pel que s'aprova el ROF de la Conselleria d'Educació, DOCV de 30.07.2007), la secretària autonòmica d'Educació: Concepción Gómez Ocaña.